**Tisztelt Hallgatók!**

A kialakult vészhelyzetre és a Kar szabályozására tekintettel a Büntető Anyagi, Eljárási és Végrehajtási Jogi Tanszék a szóbeli vizsgákra vonatkozó szabályokat a jelen tájékoztató szerint határozza meg. Kérjük minden oktató kollégánk és vizsgázó hallgatóink együttműködését és megértését, mivel ezek a szabályok az eredményes, és tiszta vizsgák biztosítása érdekében születtek.

A szóbeli vizsga a TEAMS rendszeren történik. Az adott vizsganap névsora alapján a vizsgát megelőzően a vizsgáztató csoportot hoz létre, amelybe a vizsgalapon szerepelő vizsgázókat felveszi. A vizsga a meghirdetett időpontban kezdődik, a vizsgáztató ABC sorrendben hívja fel a vizsgázókat.

A vizsga lebonyolításának eljárási szabályai:

1)    A vizsga időtartamaként megadott időintervallumon belül a vizsgázót három egymást követő alkalommal kísérli meg videóhívással elérni a vizsgáztató. Ha a három próbálkozás sikertelen marad, úgy a vizsgalapra a „nem jelent meg” megjegyzés kerül.

Egy vizsga időtartama kb. 10-15 perc a körülményektől függően, azonban kérjük figyeljék a hívást, mivel lehet, hogy több vizsgázó nem jelenik meg.

2)    A vizsga csak a számítógépen bekapcsolt kamera és mikrofon esetében bonyolítható le – fejhallgató, airpods vagy más technikai eszköz a vizsgázó részéről nem használható. Kérjük, hogy a kamera ne lámpa vagy ablak felé nézzen, mert ilyen esetben a vizsgázó arca nem látható megfelelően. Mobiltelefonjukat a vizsga ideje alatt kapcsolják ki.

3)    A vizsgázó a vizsga megkezdésekor felmutatja a kamerába a személyi igazolványát, vagy más, személyi azonosítására alkalmas okiratát (pl. járművezetői engedély). Kérjük, hogy a vizsga méltóságát az öltözékükkel is adják meg (természetesen nem szükséges elegáns ruha, de melegítő se legyen.)

4) A vizsgázónak a teljes időtartam alatt a kamerába kell néznie. Kérjük – a félreértések megelőzése végett - kerüljék el az olyan helyzeteket, amikor elgondolkodva a helyiség másik részébe néznek. A vizsgáztató a vizsga ideje alatt bármikor kérheti, hogy a vizsgázó a kamera segítségével környezetét mutassa be, vagy a számítógépe képernyőjét ossza meg. Meg nem engedett eszköz használata a vizsga tisztaságát sérti, így a Kar fegyelmi szabályaiba ütközik.

5) A vizsga során a tételsor és az előadások alapján a vizsgáztató kérdéseket tesz fel, amelyre a vizsgázónak felkészülési idő nélkül kell válaszolnia. (Tételhúzás nincs) A kérdések lehetnek általánosak és konkrét szabályra, esetre, kivételre is irányulhatnak. A vizsga célja felmérni a vizsgázó átfogó tudását a témában. Erre tekintettel kérjük, hogy ne röviden kidolgozott tételekből készüljenek.

6) Felhívjuk a figyelmet, hogy a tananyag nem változott meg, így a normaszöveg tudása jelenleg is előfeltétele a sikeres vizsgának.

7) Kérjük, hogy felkészülve „érkezzenek” a vizsgára. Az erőforrásaink jelen helyzetben korlátosak, így az elégtelen beíratása nagy nehézséget fog jelenteni a vizsgakapacitás megszervezésében, amely egyik félnek sem megfelelő.

8) A TEAMS vizsgacsoport a lezárt vizsgalap után törlésre kerül.

Bízunk abban, hogy fenti szabályok megtartásával mindenki számára sikeres vizsgaidőszakot tudunk biztosítani.